
Realitatea de astăzi demonstrează că mijloacele de comunicare socială (presa, 
radioul, televiziunea, Internetul etc.) au devenit indispensabile omului. Dar, 
după cum spunea Sfântul Părinte în Mesajul pentru Ziua Mondială a Comuni- 
caţiilor Sociale din anul 2000, „vestirea lui Cristos prin mijloacele de comu- 
nicare în zorii noului mileniu este o invitație de a privi spre viitor, spre provo- 
cările care ne aşteaptă, dar şi spre trecut, spre originile creştinismului”. 

Într-adevăr, înainte de a se înălța la cer, Mântuitorul le-a spus ucenicilor 
săi: „Mergeţi şi predicaţi evanghelia la toată făptura” (Mt 28,19). Astfel, uce- 
nicii străbat în lung şi-n lat lumea cunoscută la vremea aceea şi predică prin 
viu grai viața şi învățătura lui Cristos. Unii dintre ei sunt conştienţi că este 
o mare deosebire între cuvântul vorbit şi cel scris, deşi fiecare are avantajele 
şi dezavantajele sale, şi lasă în scris o parte din mesajul lor. Cuvântul vorbit 
este mai viu şi pătrunzător, cu atât mai mult cu cât cel care vorbeşte este un 
orator convins şi însufleţit. Cu toate acestea, are dezavantajul că, o dată ieşit 
din gura oratorului, se pierde: verba volant, scripta manet. Avantajele cuvân- 
tului scris sunt multiple: se pot scoate numeroase exemplare şi se răspândeşte 
în zone unde cuvântul vorbit nu poate fi perceput. 

O situaţie similară am întâlnit-o şi în Dieceza noastră. Primele informaţii 
istorice despre inițiativa fondării la laşi a unei prese catolice le avem din 
anul 1903, când a început să apară „Calendarul catolic”. Cinci ani mai târziu, 
în 1908, un grup de preoți, în frunte cu pr. Iosif Malinowski, a lansat ideea 
înființării şi publicării unei reviste care urma să primească numele Foaia 
catolică. Aceasta se dorea să apară bilunar şi intenționa să prezinte ştiri şi 
articole privitoare la viața catolică din țară şi străinătate. Din păcate, întrucât 
la acest apel au răspuns foarte puţini (pentru abonamente s-au înscris doar 
213 persoane), nu s-a putut iniția acest proiect editorial. 


Comitetul de înființare al Foii catolice: 
Apel la susținerea presei catolice (16 decembrie 1908) 


În zilele noastre, presa joacă un rol foarte însemnat. Cu părere de rău, însă, trebuie 
să constatăm că nu arareori ea iese din făgaşul îndrumării spre bine. Cu voie sau 
fără de voie, bate drumuri rătăcitoare şi devine, în acest chip, un mijloc de propo- 
văduire a tot felul de idei greşite, ba chiar subversive. Şi toate acestea sub scutul 

şi apărarea libertății. Pe când adevărul şi binele, care singure ar trebui să fie stăpâne 
pe coloanele unei publicaţiuni, nu profită întotdeauna de aceeaşi libertate spre a fi 
cunoscute de toate straturile societăţii, care poate — şi e dulce a o nădăjdui — tocmai 
acel bine şi adevăr îl caută şi-l doreşte. Pe de altă parte, noi, catolicii, suntem consi- 
deraţi de unii ca un element primejdios ţării româneşti şi, de aceea, zilnic vezi 
răspândindu-se tot felul de calomnii atât împotriva Bisericii noastre, cât şi a persoa- 
nelor care o conduc şi se luptă pentru dânsa. Şi de multe ori catolicii din România 
rămân nedumeriţi şi nu ştiu ce să răspundă la cele debitate cu atâta îndrăzneală 
de adversarii lor. Iar calomniile se întețesc din zi în zi. Adversarii, neprimind nici 
un răspuns care să dea de gol lipsa de criteriu şi răutatea condeiului lor, devin mai 
curajoşi, şi din tăcerea noastră scot o dovadă a veracităţii spuselor lor. 

A mai sta cu mâinile în sân, şi într-o astfel de stare a lucrurilor să nu fii gata la 
orice sacrificiu, ar fi, după părerea noastră, un semn de micime de suflet! 

De mult s-a simţit nevoia unei publicaţiuni catolice; iar persoane care erau con- 
vinse de trebuința unui asemenea organ au emis deosebite păreri cu privire la întoc- 
mirea lui. Se vorbea: ba de o foaie săptămânală, ba de un cotidian, scris fie în limba 
română, fie în română şi franceză. Dar acestea erau teorii frumoase, şi anii au trecut 
fără să aducă o concluzie practică. Credem, deci, că a sosit momentul să scuturăm 
inerția noastră şi să ne adunăm toate puterile la un loc, spre a aduce odată la înde- 
plinire idealul dorit de atât amar de vreme. 

Pentru aceasta, câțiva bărbaţi dintre preoţi şi laici, dorind a înființa un organ catolic, 
fie cât de mic, s-au întrunit în mai multe rânduri şi s-au consfătuit ce s-ar putea 
face să se împlinească, în sfârşit, dorul lor şi al atâtor oameni de bine. Rezultatul 
deliberărilor a fost că nu trebuie să înceapă această grea muncă fără a avea mai 
întâi asigurarea că întreprinderea lor va fi încununată cu succes. De aceea, în locul 
întâi au supus părerea lor autorităţii bisericeşti, cerându-i consimțământul. Şi cu 
mare bucurie sufletească au obţinut încuviințarea ÎPS Nicolae Iosif Camilli, 
arhiepiscop-episcopul nostru de Iaşi. S-a format apoi un comitet care a hotărât să 
facă un apel călduros către preoţii şi laicii catolici, spre a se încredința de binevoi- 
torul lor sprijin fie material, fie moral”. 


Arhiva Arhiepiscopiei Romano-Catolice Bucureşti, 
fond Netzhammer, cutia XI, doc. 2037 


În luna decembrie 1912, părintele Anton Gabor, recent întors de la studii 
din Innsbruck, a relansat ideea editării şi tipăririi unei reviste catolice. În 
acest sens, s-a adresat preoţilor şi credincioşilor din Diecezele de Iaşi şi de 
Bucureşti, dar a primit foarte puţine cereri pentru abonament. Totuşi, din 
fonduri proprii, a pornit la drum. Cu binecuvântarea episcopului Nicolae Iosif 
Camilli, la 1 ianuarie 1913, a scos primul număr al revistei Lumina creştinului. 
Avea numai 16 pagini, format mic, şi s-a tipărit în 2.000 de exemplare. Ea a 
apărut lunar până în august 1916, când, din cauza războiului, a încetat să mai 
apară până în ianuarie 1919. 

Redacţia revistei Lumina creştinului: 
Articol program (1 ianuarie 1913) 


Lumina voieşte să fie pentru toţi, adică să propovăduiască pe înțelesul tuturor 
adevărurile aduse nouă de Isus Cristos; să înlesnească totodată răspândirea acelui 
foc dumnezeiesc despre care vorbeşte el însuşi: „Foc am adus din cer pe acest 
pământ şi ce voiesc altceva decât să se aprindă”. Lumină veşnică fie şi prin aceea 
că va aminti evenimentele mai însemnate din lumea catolică, care sunt în stare 
să ne întărească în credința noastră. 


Lumina creştinului, 
1 (ianuarie 1913) 1 


În paralel cu înființarea revistei Lumina creştinului, la Săbăoani, preotul 
Iosif Tălmăcel a lansat ideea înființării unei reviste sau a unui jurnal pentru 
catolicii din acea parohie. După ce au discutat cu cei în drept şi au analizat 
posibilitățile materiale, la 14 aprilie 1913, preoții Graţian Carpati şi Iosif 
Tălmăcel au publicat primul număr al buletinului Parohiei Catolice din Săbă- 
oani: Viața. Această revistă a apărut până în anul 1947 şi, cu toate că avea 
inițial un caracter local, a fost apreciată de mulți preoți, care au cerut să pri- 
mească şi chiar să publice unele articole aici. Astfel, revista a putut să apară 
lunar într-un număr mare de exemplare şi cu mai multe pagini. Până în 1947, 
s-a semnalat doar o singură perioadă mai lungă de absenţă (1 septembrie 
1916 — 1 septembrie 1918). 


Pr. Graţian Carpati: 
Despre programul revistei „Viaţa” (aprilie 1913) 


M-am hotărât să scot la iveală o broşură cu numele Viața, buletin al Parohiei 
Catolice din Săbăoani, care, precum arată şi titlul, va cuprinde toate acele ce 
privesc pe un creştin adevărat şi pe un cetățean în viaţa de toate zilele. În acest 
buletin, care va apărea din când în când, se vor trata toate acele chestiuni practice 
care interesează parohia noastră. Şi iată în puţine cuvinte programul ce ne-am 
propus a desfăşura cu ajutorul lui Dumnezeu: Vom căuta din răsputeri ca poporul 
nostru să aibă o viaţă sufletească cât se poate de fericită. 


Viaţa, 
1 (aprilie 1913) 1 


La 29 ianuarie 1929, episcopul Mihai Robu a aprobat suplimentul revistei 
Viaţa, intitulat Cruciada noastră misionară, cu scopul de a trezi interesul 
catolicilor pentru misiuni. Doi ani mai târziu, acelaşi episcop a aprobat apariția 
publicației Asociației Copiilor şi Tinerilor Catolici din Iaşi, intitulată Revista 
noastră, coordonată de parohul Dumitru Romila. 


FILE DE ARHIVĂ 227 


Dumitru Romila: 
La început de drum 


Revista aceasta e numai pentru voi, căci ea va fi călăuza asociațiilor tinereşti dor- 
nice de bine şi progres. (...) În asociație ne vom îngriji ca educația voastră bună 
să aducă bucurie şi foloase tuturor celor care trăiţi împreună, iar pentru ca îndem- 
nurile ce le veţi primi la „Asociaţie” să nu fie uitate, vă dăm ca tovarăş revista 
noastră, în care veţi găsi sfaturi bune, exemple şi povestiri folositoare. 


Revista noastră, 
1 (1931) 1 


După înființarea acestor reviste locale, care apăreau, de regulă, lunar, s-a 
pus problema înființării unui cotidian catolic, fapt concretizat la 9 noiembrie 
1921, când a văzut lumina tiparului primul număr al publicației Albina. 


Ep. Alexandru Th. Cisar: 
Scrisoare pastorală cu ocazia împlinirii unui an 
de la înființarea cotidianului catolic „Albina” (9 noiembrie 1922) 


9 noiembrie este o zi memorabilă pentru toţi catolicii din România Mare, o zi cu 
care se pot făli față de catolicii din alte țări şi chiar față de fraţii dezbinaţi în ale 
religiei, căci această zi din anul 1921 a văzut apărând Albina, primul cotidian catolic 
din țară, tipărit pe româneşte. Acum se împlineşte un an de zile de la apariţia lui, 
un an de activitate rodnică şi binecuvântată. Nenumărate au fost, sunt şi chiar 
poate vor fi încă greutăţile ce se opun, însă cu credință nestrămutată în Dumnezeu 
şi în sprijinul tuturor celor buni, a celor cu dorință spre adevăr şi dreptate, s-a 
întreprins o muncă uriaşă şi binefăcătoare, o lucrare a cărei trebuinţă este vădită 
şi al cărei scop este într-adevăr ideal. 

Ajutoare şi proptele de preț netăgăduit sunt ziarele şi revistele catolice periodice, 
ce urmăresc acelaşi scop nobil, periodice care, la rândul lor, au o apărare puternică 
în confratele mai mare ce apare zilnic şi este, deci, în stare să apere, să lămurească, 
să stabilească adevărul şi să îndrume numaidecât, fiind mereu la pândă, ca o strajă 
neadormită, ce veghează neîncetat din simțul datoriei şi caută din iubire pentru 
adevăr şi dreptate, din dorința unei adevărate libertăţi, egalităţi şi fraternități, 
să arate pericolul de unde ar veni. 

Nimeni n-ar putea tăgădui că mica Albină nu şi-a îndeplinit menirea cu prisos. Da, 
dânsa a grăit adevăruri mari, a vorbit desluşit tuturora, cu toate că mulți, citind, 
au înțeles, dar consecințe n-au tras; mulți au fost luminaţi, dar au preferat să stea 
mai departe în întuneric; mulţi au fost lămuriţi, însă au rămas din rea-voință neîn- 
duplecaţi. Lumina adevărului va pătrunde însă necontenit, razele lui vor străbate 
şi limpezi chiar prejudecățile seculare cele mai îndărătnice. 

Fraţilor, dați mână de ajutor, abonaţi-vă, reabonaţi-vă, răspândiţi şi faceți cunoscut 
tuturor oamenilor de bună-voire acest ziar catolic, care apără religia şi Biserica, 
cu adevărat strămoşească, apără moralitatea şi tot ce-i nobil şi folositor! De nu 
ajutăm noi această întreprindere din răsputeri, ne facem vinovaţi de lipsa binelui 

ce s-ar putea obţine şi suntem părtaşi la relele ce s-ar ivi dacă n-ar exista acest 
organ zilnic de apărare şi lămurire. Nu numai cu ajutoare băneşti să subvenţio- 
naţi ziarul Albina, ci, mai presus de toate, cu sprijinul moral. Nu uitaţi că acest ziar 
vrea să cuprindă interesele tuturor catolicilor, fără deosebire de rit, din România 
Mare, că el se ocupă, din dragoste către ţară şi neam, cu toate chestiunile vitale 
ale progresului şi binelui obştesc, că vrea să fie pentru toţi ocrotitor, sfătuitor şi 
călăuză sinceră. Incunoştiințaţi-l despre evenimentele de seamă, despre lipsurile 
şi păsurile voastre, căci este folositor ca faptele bune să fie cunoscute şi de alții, 
spre îndemn, iar faptele rele să fie înfierate şi dojenite spre înfruntare. Depinde 
de sprijinul ce-l veţi acorda ca numitul ziar să-şi mărească formatul şi să-şi spo- 
rească numărul articolelor de fond, şi astfel, să poată izbuti de a pătrunde printr-un 
tiraj cât de mare la toţi cei ce doresc să cunoască sentimentul catolic şi aspira- 
ţiunile îndreptăţite ale catolicilor de orice rit, cu privire la binele țării şi al neamului 
românesc, pentru care voieşte de-a pururea să-şi încordeze toate puterile ziarul 
Albina. 


Arhiva Episcopiei Romano-Catolice Iaşi, 
dosar 4/1909, f. 68 


În anul 1925, când la Vatican s-a organizat o expoziție cuprinzând tipări- 
turile catolice ce au apărut în toate țările catolice din lume, preoții din Moldova 
au trimis peste 30 de cărți, precum şi toate calendarele, revistele şi almana- 
hurile tipărite după 1903. Cu acea ocazie, Sfântul Părinte papa Pius al XI-lea 
a binecuvântat publicaţiile din Moldova, le-a încurajat în urmarea menirii lor, 
aceea de a fi „amvoane moderne de predicare a evangheliei” şi a ajutat Epis- 
copia din laşi să-şi cumpere o tipografie proprie. Acest lucru s-a concretizat 
în anul 1926. Tot în acel an, la 17 mai, s-au început lucrările pentru construirea 
localului destinat Institutului Presa Bună, lucrări care s-au finalizat în luna 
octombrie a aceluiaşi an. La 31 octombrie 1926, în Sărbătoarea lui Cristos 
Rege, s-a sfințit Tipografia „Presa Bună”, pusă sub patronajul sfintei Tereza 
a Pruncului Isus. 


Comitetul de inițiativă: 
Memoriu de înființare a Tipografiei „Presa Bună” 


Câţiva preoţi de la Episcopia Catolică din laşi începuseră încă din anul 1911 să 
tipărească reviste, calendare şi alte cărți morale pentru popor. După război, activi- 
tatea a fost luată din nou, dar aceşti preoți s-au convins că, fără o tipografie proprie, 
nu se va face un progres real. De aceea, la 1925 s-au folosit de o ocazie şi Epis- 
copia a cumpărat tipografia Lumina Moldovei, proprietatea domnului Liviu Sado- 
veanu. Din lipsă de local, nu s-a putut utiliza această tipografie până la 15 mai 
1927, când s-au făcut toate eforturile pentru deschiderea ei. Tipografia Presa Bună 
nu urmăreşte scopuri materiale, ci răspândirea de cărți morale cât mai ieftine 
pentru popor. Pentru acoperirea cheltuielilor cu lucrătorii Episcopiei, s-a văzut 

nevoită a primi şi lucrări particulare din oraş, care nu sunt împotriva credinței 
şi a bunelor moravuri”. 


Direcţia Judeţeană a Arhivelor Naţionale Iaşi, 
fond Inspectoratul Industrial al Regiunii a III-a Iaşi, dosar 378, f. 8; 
xerocopii în Arhiva Episcopiei Romano-Catolice laşi 


La 1 ianuarie 1927, a luat ființă Institutul „Presa Bună”, iar la 27 februarie 
1928, episcopul Mihai Robu a aprobat „Actul constitutiv al Institutului Presa 
Bună din laşi”. 


Ep. Mihai Robu: 
Actul constitutiv al Institutului „Presa Bună” din laşi 


Datorită străduinţei lăudabile a mons. dr. Anton Gabor, actualmente paroh de 
Gherăeşti, județul Roman, cu aprobarea şi binecuvântarea noastră, din contribuţiile 
benevole ale multor persoane care şi-au dat bine seama de marea însemnătate a 
scrierilor bune, a luat ființă Institutul Presa Bună din laşi, cu clădire şi tipografie 
proprie, în curtea catedralei noastre. 

Spre a evita orice confuzie şi coliziune de drepturi, în prezent şi în viitor, declarăm 
şi stabilim următoarele: 

1. Institutul Presa Bună nu este o întreprindere particulară a vreunui preot, nici 
nu este o societate pe acţiuni, ci este o întreprindere diecezană, sub direcțiunea 
şi ocârmuirea Episcopiei, având scopul său şi mijloacele sale proprii de activitate. 
2. Institutul Presa Bună este trecut la Tribunalul laşi pe numele Episcopiei Catolice. 
3. Atât clădirea, cât şi materialul tipografic al Institutului Presa Bună sunt proprie- 
tatea Episcopiei, care, însă, le dă destinaţia clară şi precisă că nu vor servi la altceva 
decât la răspândirea scrierilor bune. 

4. Scopul Institutului Presa Bună este editarea şi răspândirea scrierilor bune, cu 
conținut atât religios, cât şi profan. 

5. Mijloacele de care se va servi Institutul Presa Bună spre a putea edita şi răspândi 
scrieri bune sunt: a) contribuţiile benevole ale donatorilor; b) încasările rezultate 
din vânzarea revistelor, broşurilor sau cărților editate; c) venitul ce-l va aduce tipo- 
grafia, lucrând şi pentru alte persoane sau instituţii din oraş. 

6. Institutul Presa Bună va fi condus de un comitet administrativ numit de episcop. 
7. Un alt comitet redacțional, numit tot de episcop, se va ocupa cu editarea revistelor, 
broşurilor sau cărţilor bune”. 


Arhiva Episcopiei Romano-Catolice Iaşi, 
dosar 1/1928, nepaginat 


După aproape 20 de ani de funcționare, în luna mai 1944, din cauza răz- 
boiului, tipografia de la Iaşi a luat drumul refugiului spre Beiuş, dar nu a mai 
fost adusă acasă. A rămas probabil la Oradea. O dată cu ea, a fost evacuată 
şi Tipografia „Serafica” de la Săbăoani. In luna iunie 1944, aceasta din urmă 
fusese dată dispărută şi nu a mai ajuns la destinaţie. 

În numărul din ianuarie-martie 1945 din Lumina creștinului, editat la 
„Presa Bună”, dar tipărit la Tipografia „Progresul” din Iaşi, a fost prezentată 
starea Institutului „Presa Bună” în anul 1944. 


Tipografia noastră nu mai este la Iaşi. Când... era aprovizionată cu de toate, atunci 
când se tipărea în 20.000 de exemplare „Catehismul prescurtat”, o carte de rugă- 
ciuni a sfântului Anton, revista Lumina creştinului, numărul festiv pe aprilie, 
cu un bogat material ilustrat în cinstea Excelenței sale mons. Mihai Robu, care 
împlinea, la 10 aprilie, 60 de ani, şi o serie de tipărituri noi avea să intre în lucru, 
evenimentele au zădărnicit toate, atunci începu exodul. Situaţia aceasta ne-a silit 
să tipărim la alte tipografii calendarul nostru pe anul 1945. Lipsiţi de fonduri, 
n-am mai fost în stare să tipărim almanahul obişnuit al Presei Bunei pe 1945. lar 
acum, dacă am reuşit să scoatem revista noastră, Lumina creştinului, cel puţin 
la trei luni o dată, ne costă foarte scump. 


Lumina creştinului, 
1 (1945) 3 


După instalarea la putere a regimului comunist, Episcopia Romano-Catolică 
de Iaşi nu a mai avut posibilitatea de a se angaja în răspândirea presei catolice. 
Editurile „Presa Bună” şi „Viaţa”, cu toată opera lor, au trebuit să rămână 
doar o amintire, care, din fericire, şi-au putut relua activitatea după anul 1990. 


Deşi parcă îşi pierde din însemnătate, în planul comunicaţiilor sociale, presa 
catolică are un rol bine determinat, întrucât este o dovadă a vitalității credinței 
şi a aportului creştinilor la viața culturală şi spirituală a Bisericii. De aceea, 
doresc să închei această scurtă expunere istorică cu următoarea comparație. 
Presa poate fi comparată cu plămânii. Aşa cum un om ce are plămânii buni 
se poate auzi de la distanță, la fel, un ziar bun se răspândeşte pe o arie mare. 
Cine crede că poate învinge informaţia rea şi atâtea „ademeniri” ale mijloacelor 
moderne de comunicaţie socială doar prin predică se aseamănă cu un om care 
vrea să se apere cu un pistol de duşmanul care vine asupra lui înarmat cu o 
bombă atomică. Dacă vrem să ne opunem ravagiilor dezastruoase ale presei 
ostile Bisericii şi moralei creştine, trebuie să ne înarmăm cu armele moderne 
ale comunicaţiei sociale, cu o presă bună şi eficace. 


